KOMMISSIONENS GENNEMFØRELSESAFGØRELSE (EU) 2019/1970

af 26. november 2019

om ændring af bilag II til beslutning 93/52/EØF for så vidt angår status som officielt fri for brucellose (B. melitensis) og af bilag II til beslutning 2003/467/EF for så vidt angår anerkendelse af bestemte regioner i Spanien som officielt frie for brucellose og af bilag I og II til beslutning 2008/185/EF for så vidt angår anerkendelse af bestemte regioner i Italien som officielt frie for brucellose og godkendelse af disse regioners udryddelsesprogrammer for Aujeszkys sygdom

(meddelt under nummer C(2019) 8378)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet (1), særlig bilag A, kapitel 1, afsnit II,

under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (2), særlig artikel 9, stk. 2, artikel 10, stk. 2, og bilag A, afsnit II, punkt 7, og

ud fra følgende betragtninger:

(1) Ved direktiv 91/68/EØF er der fastsat dyresundhedsmæssige betingelser for samhandelen med får og geder i Unionen. Direktivet fastsætter, på hvilke betingelser medlemsstaterne eller regioner deraf kan anerkendes som officielt frie for brucellose (B. melitensis) for så vidt angår får og geder.

(2) I henhold til Kommissionens beslutning 93/52/EØF (3) er de regioner i medlemsstaterne, der er opført i bilag II til beslutningen, anerkendt som officielt frie for brucellose (B. melitensis) for så vidt angår får og geder i overensstemmelse med betingelserne i direktiv 91/68/EØF.

(3) Spanien har forelagt Kommissionen dokumentation for, at den selvstyrende region Murcia, provinsen Toledo i den selvstyrende region Castilla-La Mancha og provinserne Huelva, Sevilla og Cordoba i den selvstyrende region Andalusien overholder betingelserne i direktiv 91/68/EØF for at blive anerkendt som regioner, der er officielt frie for brucellose (B. melitensis) for så vidt angår får og geder.

(4) På baggrund af evalueringen af den fremlagte dokumentation bør den selvstyrende region Murcia, provinsen Toledo i den selvstyrende region Castilla-La Mancha og provinserne Huelva, Sevilla og Cordoba i den selvstyrende region Andalusien anerkendes som officielt frie for brucellose (B. melitensis) for så vidt angår får og geder.

(5) Bilag II til beslutning 93/52/EØF bør derfor ændres.

(6) Direktiv 64/432/EØF finder anvendelse på handel inden for Unionen med kvæg og svin. I direktivet fastsættes det, på hvilke betingelser en medlemsstat eller en region deraf kan erklæres officielt brucellosefri for så vidt angår kvægbesætninger.

(7) Ifølge artikel 2 i Kommissionens beslutning 2003/467/EF (4) er de regioner i medlemsstaterne, der er anført i kapitel 2 i bilag II til beslutningen, erklæret officielt brucellosefrie for så vidt angår kvægbesætninger.

(8) Spanien har forelagt Kommissionen dokumentation for, at den selvstyrende region Aragonien og provinsen León i den selvstyrende region Castilla y León overholder betingelserne i direktiv 64/432/EØF for at blive anerkendt som regioner, der er officielt brucellosefrie for så vidt angår kvægbesætninger.

(9) På baggrund af evalueringen af den fremlagte dokumentation bør den selvstyrende region Aragonien og provinsen León i den selvstyrende region Castilla y León anerkendes som officielt brucellosefrie for så vidt angår kvægbesætninger.

(10) Bilag II til beslutning 2003/467/EF bør derfor ændres.

(11) I henhold til artikel 10 i direktiv 64/432/EØF skal en medlemsstat, der mener, at være helt eller delvis fri for Aujeszkys sygdom, forelægge Kommissionen behørigt bevismateriale herfor. Ifølge samme artikel kan der kræves supplerende garantier i samhandelen med svin inden for Unionen.

(12) I henhold til artikel 9 i direktiv 64/432/EØF kan en medlemsstat, der har et obligatorisk nationalt program til bekæmpelse af Aujeszkys sygdom for en del af sit område, forelægge Kommissionen dette program til godkendelse. Ifølge samme artikel kan der kræves supplerende garantier i samhandelen med svin inden for Unionen.

(13) Der er ved Kommissionens beslutning 2008/185/EF (5) fastsat supplerende garantier vedrørende flytning af svin mellem medlemsstaterne. Disse garantier har betydning for klassifikationen af medlemsstaterne eller regioner deraf for så vidt angår deres sygdomsstatus med hensyn til Aujeszkys sygdom.

(14) Bilag I til beslutning 2008/185/EF indeholder en liste over medlemsstater eller regioner deraf, der er fri for Aujeszkys sygdom.

(15) Italien har forelagt Kommissionen dokumentation, der viser, at betingelserne i beslutning 2008/185/EF er opfyldt, således at regionen Friuli-Venezia Giulia kan anerkendes som værende officielt fri for Aujeszkys sygdom.

(16) På grundlag af evalueringen af den fremlagte dokumentation bør regionen Friuli-Venezia Giulia anerkendes som værende fri for Aujeszkys sygdom.

(17) Bilag I til beslutning 2008/185/EF bør derfor ændres.

(18) Bilag II til beslutning 2008/185/EF indeholder en liste over de medlemsstater eller regioner deraf, hvor der er iværksat godkendte nationale bekæmpelsesprogrammer til udryddelse af Aujeszkys sygdom.

(19) Italien har forelagt Kommissionen dokumentation med henblik på godkendelse af sit bekæmpelsesprogram for udryddelse af Aujeszkys sygdom for regionen Friuli-Venezia Giulia og med henblik på behørig opførelse af denne region i bilag II til beslutning 2008/185/EF.

(20) På grundlag af evalueringen af den fremlagte dokumentation bør bekæmpelsesprogrammet for udryddelse af Aujeszkys sygdom for regionen Friuli-Venezia Giulia godkendes.

(21) Bilag II til beslutning 2008/185/EF bør derfor ændres.

(22) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1 Bilag II til beslutning 93/52/EØF ændres som angivet i bilag I til denne afgørelse.

Artikel 2 Bilag II til beslutning 2003/467/EF ændres som angivet i bilag II til denne afgørelse.

Artikel 3 Bilag I og II til beslutning 2008/185/EF erstattes af teksten i bilag III til nærværende afgørelse.

Artikel 4 Denne afgørelse er rettet til medlemsstaterne.

Udfærdiget i Bruxelles, den 26. november 2019. På Kommissionens vegne Vytenis ANDRIUKAITIS Medlem af Kommissionen

(1) EFT L 46 af 19.2.1991, s. 19.

(2) EFT 121 af 29.7.1964, s. 1977/64.

(3) Kommissionens beslutning 93/52/EØF af 21. december 1992 om konstatering af at bestemte medlemsstater eller regioner overholder betingelserne for brucellose (B. melitensis), og om anerkendelse af deres status som medlemsstat eller region, der er officielt fri for denne sygdom (EFT L 13 af 21.1.1993, s. 14).

(4) Kommissionens beslutning 2003/467/EF af 23. juni 2003 om fastlæggelse af kvægbesætningers status i visse medlemsstater eller regioner i medlemsstater som officielt fri for tuberkulose, brucellose og enzootisk kvægleukose (EUT L 156 af 25.6.2003, s. 74).

(5) Kommissionens beslutning 2008/185/EF af 21. februar 2008 om supplerende garantier med hensyn til Aujeszkys sygdom i medlemsstaternes samhandel med svin og om kriterier for de oplysninger, der skal gives om sygdommen (EUT L 59 af 4.3.2008, s. 19).